Σε 51,02 ευρώ ανέρχεται το μέσο ημερομίσθιο σε ασφαλισμένους με πλήρη απασχόληση, στο σύνολο των κοινών επιχειρήσεων και ο μέσος μισθός σε 1.176,13 ευρώ. Τα σχετικά ποσά στη μερική απασχόληση ανέρχονται σε 23,72 ευρώ και 393,79 ευρώ αντίστοιχα.

Αυτό προκύπτει, μεταξύ άλλων, από τα μηνιαία στοιχεία απασχόλησης του Μαΐου 2016 που δημοσίευσε Ενιαίος Φορέας Κοινωνικής Ασφάλισης (ΕΦΚΑ). Ειδικότερα, από την επεξεργασία των «Αναλυτικών Περιοδικών Δηλώσεων» (ΑΠΔ) που υποβλήθηκαν για τον Μάιο του 2016 και από τις εγγραφές, οι οποίες έχουν ελεγχθεί κατά το χρόνο επεξεργασίας, προέκυψαν τα ακόλουθα:

- Επιχειρήσεις-Ασφαλισμένοι

Υποβλήθηκαν και επεξεργάστηκαν ΑΠΔ από 241.483 κοινές επιχειρήσεις και 10.762 από οικοδομοτεχνικά έργα. Ο αριθμός των ασφαλισμένων οι οποίοι έχουν δηλωθεί στις ΑΠΔ ανέρχεται σε 1.956.236, εκ των οποίων 1.921.759 σε κοινές επιχειρήσεις και 34.477 σε οικοδομοτεχνικά έργα.

- Δημογραφικά στατιστικά στοιχεία

Οι άνδρες αντιπροσωπεύουν το 53,30% των ασφαλισμένων στο σύνολο των επιχειρήσεων και το 52,47% στις κοινές επιχειρήσεις. Στους εργαζόμενους με πλήρη απασχόληση στις κοινές επιχειρήσεις, οι άνδρες αντιπροσωπεύουν το 56,15%, ενώ με μερική απασχόληση το 44,01%. Στο σύνολο των επιχειρήσεων, 22,64% των ασφαλισμένων είναι έως 29 ετών και 54,46% έως 39 ετών.

Επίσης, 72,89% του συνόλου των ασφαλισμένων είναι ηλικίας 25 έως 49 ετών, στις κοινές επιχειρήσεις 72,98% και στα οικοδομοτεχνικά έργα είναι 67,89%. Τέλος, στο σύνολο των επιχειρήσεων, 16,83% των ασφαλισμένων είναι 50 έως 64 ετών, στις κοινές επιχειρήσεις 16,61% και στα οικοδομοτεχνικά έργα είναι 29,11%.

Στο σύνολο των ασφαλισμένων, 87,93% έχουν ελληνική υπηκοότητα, 2,33% άλλης χώρας ΕΕ και 9,75% χώρας εκτός ΕΕ. Στους ασφαλισμένους στις κοινές επιχειρήσεις 88,48% έχουν ελληνική υπηκοότητα, 2,32% άλλης χώρας Ε.Ε. και 9,20% χώρας εκτός ΕΕ, ενώ τα αντίστοιχα ποσοστά στα οικοδομοτεχνικά έργα είναι 57,14%, 2,62% και 40,24%.

Οι αλλοδαποί άνδρες αντιπροσωπεύουν το 13,29% των ασφαλισμένων ανδρών και οι αλλοδαπές γυναίκες το 10,68% των ασφαλισμένων γυναικών.

Στο σύνολο των αλλοδαπών ασφαλισμένων, 47,96% έχουν αλβανική υπηκοότητα. Στους αλλοδαπούς άντρες, 50,56% είναι αλβανικής υπηκοότητας, ακολουθούν οι υπήκοοι του Πακιστάν με 7,31%, και της Ρουμανίας με 4,49%. Στις αλλοδαπές γυναίκες, 44,28%, είναι αλβανικής υπηκοότητας, ακολουθούν οι ασφαλισμένες βουλγαρικής υπηκοότητας με 10,11% και ρουμανικής με 7,26%.

Η οικονομική δραστηριότητα των ασφαλισμένων έχει, ως εξής: Στο σύνολο των ασφαλισμένων, 21,01% απασχολείται στον κλάδο «Χονδρικό και Λιανικό Εμπόριο», 17,82% στον κλάδο «Ξενοδοχεία και Εστιατόρια» και 13,34% στις «Μεταποιητικές Βιομηχανίες». Το 21,65% των ασφαλισμένων με ελληνική υπηκοότητα απασχολείται στο «Χονδρικό και Λιανικό Εμπόριο», 15,71% σε «Ξενοδοχεία και Εστιατόρια» και 12,95% στις «Μεταποιητικές Βιομηχανίες». Το 40,69% των ασφαλισμένων με υπηκοότητα άλλης χώρας ΕΕ απασχολείται σε «Ξενοδοχεία και Εστιατόρια», 13,95% στο «Χονδρικό και Λιανικό Εμπόριο» και 11,46% στις «Μεταποιητικές Βιομηχανίες».

Στους ασφαλισμένους αλβανικής υπηκοότητας, 36,70% εργάζεται σε «Ξενοδοχεία και Εστιατόρια», 15,51% στις «Μεταποιητικές Βιομηχανίες» και 15,50% στις «Κατασκευές». Στους υπόλοιπους αλλοδαπούς ασφαλισμένους, πλην αυτών της ΕΕ και των Αλβανών υπηκόων, 23,62% απασχολείται σε «Ξενοδοχεία και Εστιατόρια», 20,10% σε «Χονδρικό και Λιανικό Εμπόριο» και 19,88% στο «Μεταποιητικές Βιομηχανίες».

Από τους εργαζόμενους στις «Κατασκευές», το 28,65% είναι αλλοδαποί, ενώ στο συγκεκριμένο κλάδο απασχολείται το 4,06% των ασφαλισμένων. Από τους εργαζόμενους σε «Ξενοδοχεία και Εστιατόρια», το 24,48% είναι αλλοδαποί, ενώ στο συγκεκριμένο κλάδο απασχολείται το 17,82% των ασφαλισμένων.

Ακόμη, από τους εργαζόμενους στις «Μεταποιητικές Βιομηχανίες» το 14,63% είναι αλλοδαποί, ενώ στο συγκεκριμένο κλάδο απασχολείται το 13,34% των ασφαλισμένων. Η κατηγορία επαγγέλματος στην οποία απασχολείται ο μεγαλύτερος αριθμός ασφαλισμένων στις κοινές επιχειρήσεις, είναι «Υπάλληλοι Γραφείου» με ποσοστό 22,16%. Το 27,06% των ασφαλισμένων με ελληνική υπηκοότητα είναι «Υπάλληλοι Γραφείου», 23,55% είναι «Απασχολούμενοι στην Παροχή Υπηρεσιών και ως Πωλητές σε καταστήματα και υπαίθριες αγορές», ενώ 13,52% είναι «Ανειδίκευτοι Εργάτες, Χειρώνακτες και Μικροεπαγγελματίες». Το 33,43% των ασφαλισμένων με υπηκοότητα άλλης χώρας ΕΕ απασχολούνται στην «Παροχή Υπηρεσιών και ως Πωλητές σε καταστήματα και υπαίθριες αγορές», 29,85% είναι «Ανειδίκευτοι Εργάτες, Χειρώνακτες και Μικροεπαγγελματίες» και 16,94% είναι «Υπάλληλοι Γραφείου». Οι ασφαλισμένοι αλβανικής υπηκοότητας στη συντριπτική τους πλειονότητα (45,93%) απασχολούνται ως «Ανειδίκευτοι Εργάτες, Χειρώνακτες και Μικροεπαγγελματίες», 30,60% απασχολούνται στην «Παροχή Υπηρεσιών και ως Πωλητές σε καταστήματα και υπαίθριες αγορές» και 8,37% ως «Ειδικευμένοι Τεχνίτες».

Σχετικά με τους υπόλοιπους αλλοδαπούς ασφαλισμένους, πλην αυτών της ΕΕ και των Αλβανών πολιτών, 31,90% απασχολούνται ως «Ανειδίκευτοι Εργάτες, Χειρώνακτες και Μικροεπαγγελματίες», 22,75% στην «Παροχή Υπηρεσιών και ως Πωλητές σε καταστήματα και υπαίθριες αγορές» και 14,09% ως «Υπάλληλοι Γραφείου».

- Βασικά στοιχεία μηνιαίας απασχόλησης

Στο σύνολο των ασφαλισμένων, η μέση απασχόληση είναι 21,07 ημέρες, στους ασφαλισμένους στις κοινές επιχειρήσεις 21,20 και στους ασφαλισμένους στα οικοδομοτεχνικά έργα 13,63.

Στο σύνολο των κοινών επιχειρήσεων, σε ασφαλισμένους με πλήρη απασχόληση, το μέσο ημερομίσθιο ανέρχεται σε 51,02 ευρώ και ο μέσος μισθός σε 1.176,13 ευρώ, αντίστοιχα στη μερική απασχόληση ανέρχονται σε 23,72 ευρώ και 393,79 ευρώ. Στα οικοδομοτεχνικά έργα, το μέσο ημερομίσθιο είναι 41,09 ευρώ και ο μέσος μισθός 560,06 ευρώ. Επισημαίνεται ότι στις κοινές επιχειρήσεις η μέση απασχόληση και το μέσο ημερομίσθιο έχουν υπολογιστεί για τις ασφαλιστέες ημέρες, ενώ στα οικοδομοτεχνικά έργα για τις πραγματοποιηθείσες ημέρες.

Στις επιχειρήσεις με λιγότερους από δέκα μισθωτούς, το μέσο ημερομίσθιο πλήρους απασχόλησης ανέρχεται στο 63,03% του μέσου ημερομισθίου των ασφαλισμένων σε επιχειρήσεις με πάνω από δέκα μισθωτούς, ενώ ο μέσος μισθός ανέρχεται στο 58,90%.

Το μέσο ημερομίσθιο των γυναικών στις κοινές επιχειρήσεις με πλήρη απασχόληση αντιπροσωπεύει το 84,96% του αντίστοιχου ημερομισθίου των ανδρών, ενώ στη μερική απασχόληση το 95,68%.

- Σύγκριση βασικών μεγεθών Μαΐου 2016-Απριλίου 2016

Ο αριθμός των ασφαλισμένων στις κοινές επιχειρήσεις αυξήθηκε κατά 4,38%, στα οικοδομοτεχνικά έργα μειώθηκε κατά 1,18% και στο σύνολο των επιχειρήσεων αυξήθηκε κατά 4,27%. Ο αριθμός των αλλοδαπών ασφαλισμένων αυξήθηκε κατά 23,63%. Η μέση απασχόληση στις κοινές επιχειρήσεις αυξήθηκε κατά 0,43%, στα οικοδομοτεχνικά έργα μειώθηκε κατά 0,37% και στο σύνολο των επιχειρήσεων αυξήθηκε κατά 0,43%. Το μέσο ημερομίσθιο στις κοινές επιχειρήσεις μειώθηκε κατά 1,04% και στα οικοδομοτεχνικά έργα μειώθηκε κατά 0,24%.Ο μέσος μισθός στις κοινές επιχειρήσεις μειώθηκε κατά 0,61% και στα οικοδομοτεχνικά έργα μειώθηκε κατά 0,82%.

- Σύγκριση βασικών μεγεθών Μαΐου 2016-Μαΐου 2015

Ο αριθμός των ασφαλισμένων στις κοινές επιχειρήσεις αυξήθηκε κατά 4,70%, στα οικοδομοτεχνικά έργα αυξήθηκε κατά 0,34% και στο σύνολο των επιχειρήσεων αυξήθηκε κατά 4,62%. Ο αριθμός των ασφαλισμένων αυξήθηκε στις κοινές επιχειρήσεις με πλήρη απασχόληση κατά 2,89%, ενώ με μερική απασχόληση αυξήθηκε κατά 10,69%.

Ο αριθμός των αλλοδαπών ασφαλισμένων αυξήθηκε κατά 13,60%. Το ποσοστό των ασφαλισμένων γυναικών επί του συνόλου των ασφαλισμένων μειώθηκε από 46,75% σε 46,70%.

Η μέση απασχόληση στις κοινές επιχειρήσεις μειώθηκε κατά 0,66%, ενώ στα οικοδομοτεχνικά έργα αυξήθηκε κατά 2,48%.To μέσο ημερομίσθιο στις κοινές επιχειρήσεις μειώθηκε κατά 1,73%, στα οικοδομοτεχνικά έργα μειώθηκε κατά 1,56% και στο σύνολο κατά 1,73%. Ο μέσος μισθός μειώθηκε στις κοινές επιχειρήσεις κατά 2,41% και στα οικοδομοτεχνικά έργα αυξήθηκε κατά 0,89%.

Στις κοινές επιχειρήσεις με πλήρη απασχόληση, το μέσο ημερομίσθιο μειώθηκε κατά 1,24%, ενώ ο μέσος μισθός μειώθηκε κατά 1,03%.